pythainlp/thaigov-v2-corpus-22032023 huggingface dataset:
วันศุกร์ที่ 7 ตุลาคม 2565
กรมทางหลวงชนบท ลงพื้นที่ติดตามสายทาง ที่ได้รับผลกระทบจากอุทกภัยในพื้นที่จังหวัดพระนครศรีอยุธยา
พร้อมเร่งช่วยเหลือประชาชนที่ได้รับความเดือดร้อนและฟื้นฟูสายทางทันทีหลังน้ำลด ตามนโยบายของรัฐมนตรีว่าการกระทรวงคมนาคม
กรมทางหลวงชนบท (ทช.) กระทรวงคมนาคม โดยสำนักงานทางหลวงชนบทที่ 1 (ปทุมธานี) ลงพื้นที่ตรวจสอบสายทางที่เกิดอุทกภัยในจังหวัดพระนครศรีอยุธยา พร้อมนำเครื่องมือ เครื่องจักร ดำเนินการซ่อมแซมเบื้องต้นพร้อมติดตั้งป้ายเตือนบริเวณน้ำท่วมสูง เพื่อช่วยเหลือประชาชนและฟื้นฟูสายทางให้กลับมาสัญจรได้ตามปกติหลังน้ำลด ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม
โดยสถานการณ์ปัจจุบันในจังหวัดพระนครศรีอยุธยา มีถนนทางหลวงชนบทและสะพาน ได้รับผลกระทบ 8 สายทาง ดังนี้
1. สาย อย.019 สะพานข้ามแม่น้ำน้อย อำเภอเสนา
2. สาย อย.015 สะพานมนตรี พงษ์พานิช อำเภอท่าเรือ
3. สาย อย.026 สะพานวัดอินทาราม อำเภอบางบาล
4. สาย อย.021 สะพานจุฬามณี อำเภอบางบาล
5. ถนนทางหลวงชนบทสาย อย.4016 แยกทางหลวงแผ่นดินหมายเลข 3263 บ้านป้อม อำเภอบางบาล และพระนครศรีอยุธยา
6. ถนนทางหลวงชนบทสาย อย.4031 แยกทางหลวงแผ่นดินหมายเลข 3412 บ้านแค อำเภอ
บางบาล
7. ถนนทางหลวงชนบทสาย อย.4047 แยกทางหลวงแผ่นดินหมายเลข 3412 บ้านบางหัก อำเภอบางบาล และป่าโมก
8. ถนนทางหลวงชนบทสาย อย.5035 แยกสายทางนครพระนครศรีอยุธยา อำเภอพระนครศรีอยุธยา และบางบาล
สำหรับการลงพื้นที่ในครั้งนี้ประกอบด้วย นายเกษม สัจจารักษ์ ผู้อำนวยการสำนักงานทางหลวงชนบทที่ 1 พร้อมคณะ และมี นายสุรินทร์ ขักขะโร ผู้อำนวยการแขวงทางหลวงชนบทพระนครศรีอยุธยา นำลงพื้นที่ติดตามสถานการณ์ในจังหวัดพระนครศรีอยุธยา
วันอาทิตย์ที่ 9 ตุลาคม 2565
อย่าเชื่อ! อย่าแชร์! เฟคนิวส์ ข่าวลือ พายุเนสาท จ่อเคลื่อนเข้าไทย 12 ต.ค. นี้
.....
จากกรณีการแชร์ภาพและข้อความต่อ ๆ กันในโลกออนไลน์ ระบุว่าพายุลูกถัดไปจะก่อตัวในวันที่ 12 ต.ค. นี้ คาดว่าน่าจะใช้ชื่อว่า "เนสาท" ซึ่งจะกระทบทุกภาคของประเทศ โดยภาคอีสานจะได้รับผลกระทบหนักสุด
.
กรมอุตุนิยมวิทยา ชี้แจงว่า ข้อมูลดังกล่าวไม่เป็นความจริง และไม่ได้มีที่มาจากข้อมูลของกรมอุตุนิยมวิทยา หากมีแนวโน้มว่าจะเกิดสภาพอากาศร้ายแรง หรือมีพายุหมุนเขตร้อนเกิดขึ้นในมหาสมุทรแปซิฟิก หรือทะเลจีนใต้ และมีแนวโน้มจะส่งผลกระทบต่อประเทศไทย จะประกาศเตือนล่วงหน้าอย่างน้อย 3 วัน
.
พร้อมคาดการณ์ว่าช่วงวันที่ 9 -12 ต.ค. 65 มวลอากาศเย็นกำลังปานกลางจากประเทศจีนจะแผ่เสริมลงมาปกคลุมประเทศไทยตอนบนและทะเลจีนใต้ ทำให้มีฝนตกหนัก กับมีลมกระโชกแรงบางแห่งเกิดขึ้นได้
.
จากนั้นอุณหภูมิจะลดลง 1 - 3 องศาเซลเซียส กับมีลมแรงในภาคตะวันออกเฉียงเหนือ ซึ่งอากาศเย็นดังกล่าวเป็นอุปสรรคต่อการพัฒนาตัวของพายุ หรือหากมีกำลังแรงขึ้นเป็นพายุ อาจจะอ่อนกำลังลงและสลายตัวก่อนขึ้นฝั่งประเทศเวียดนาม โอกาสที่จะเคลื่อนตัวเข้าสู่ประเทศไทยและมีผลกระทบนั้นมีน้อยมาก
#ไทยคู่ฟ้า#สื่อสารรัฐบาลไทย
-------------------
วันพฤหัสบดีที่ 20 ตุลาคม 2565
ชลบุรี รวมพลังจัดกิจกรรม "จิตอาสาพัฒนาภูมิทัศน์" ทำความสะอาดลานพระบรมราชานุสาวรีย์ ร.5 เนื่องในวันคล้ายวันสวรรคต 23 ตุลาคม
ชลบุรี รวมพลังจัดกิจกรรม "จิตอาสาพัฒนาภูมิทัศน์" ทำความสะอาดลานพระบรมราชานุสาวรีย์ ร.5 เนื่องในวันคล้ายวันสวรรคต 23 ตุลาคม
เมื่อเวลา 08.00 น.วันที่ 20 ตุลาคม 2565 ณ ลานพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว รัชกาลที่ 5 อำเภอเมืองชลบุรี จังหวัดชลบุรี นายธวัชชัย ศรีทอง ผู้ว่าราชการจังหวัดชลบุรี พร้อมด้วย ข้าราชการ ทหาร ตำรวจ จิตอาสา องค์การบริหารส่วนจังหวัดชลบุรี ผู้นำท้องที่ ผู้นำท้องถิ่น และประชาชน เข้าร่วมกิจกรรมอย่างพร้อมเพรียง โดยทุกคนพร้อมใจกันแต่งกายสวมใส่เสื้อสีเหลือง สวมหมวกและผ้าพันคอจิตอาสาพระราชทาน เพื่อแสดงออกถึงความจงรักภักดี และความสมัครสมานสามัคคีของประชาชนชาวไทย
โดยกิจกรรมดังกล่าว พี่น้องชาวชลบุรีได้ร่วมกันทำกิจกรรมจิตอาสาพระราชทาน พัฒนาปรับภูมิทัศน์ ทำความสะอาดลานพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว รัชกาลที่ 5 ทาสีตีเส้นจราจร เก็บขยะ บริเวณโดยรอบลานพระบรมราชานุสาวรีย์พระบาทสมเด็จพระจุลจอมเกล้าเจ้าอยู่หัว รัชกาลที่ 5 เพื่อถวายเป็นพระราชกุศล เนื่องในวันคล้ายวันสวรรคตพระบาทสมเด็จพระจุลจอมเกล้าเจ้าอยู่หัว รัชกาลที่ 5 ในวันที่ 23 ตุลาคม และเพื่อสืบสานพระราชปณิธานของพระบาทสมเด็จพระวชิรเกล้าเจ้าอยู่หัว ในหลวงรัชกาลที่ 10 ในโครงการจิตอาสาพระราชทาน ตามแนวพระราชดำริ เราทำความดีด้วยหัวใจ เป็นการแสดงให้เห็นถึงความสมัครสมานสามัคคีของประชาชนทุกหมู่เหล่า ที่ร่วมกันประกอบกิจกรรมสาธารณะประโยชน์ โดยไม่หวังสิ่งตอบแทน
สำหรับโครงการจิตอาสาพระราชทาน เป็นกิจกรรมตามพระราโชบายของ พระบาทสมเด็จพระวชิรเกล้าเจ้าอยู่หัว ที่มุ่งส่งเสริมให้มีการพัฒนาสิ่งแวดล้อม สิ่งสาธารณประโยชน์ และการยกระดับคุณภาพชีวิตที่ดีของประชาชนอย่างยั่งยืน ทั้งยังส่งผลให้พสกนิกรทุกหมู่เหล่ามีความสมัครสมานสามัคคี ร่วมมือร่วมใจประกอบกิจกรรมสาธารณะเพื่อประโยชน์สุขของชุมชนส่วนรวมโดยไม่หวังสิ่งตอบแทน หรือรางวัล เพื่อให้เกิดความรัก ความผูกพันใน 4 สถาบันหลักของชาติ ได้แก่ สถาบันชาติ สถาบันศาสนา สถาบันพระมหากษัตริย์ และประชาชน
วันศุกร์ที่ 7 ตุลาคม 2565
ปลัดกระทรวงยุติธรรม ลงพื้นที่จังหวัดหนองบัวลำภู ให้กำลังใจครอบครัวผู้เสียชีวิตและบาดเจ็บจากเหตุการณ์โศกนาฏกรรมที่เกิดขึ้น
ปลัดกระทรวงยุติธรรม ลงพื้นที่จังหวัดหนองบัวลำภู ให้กำลังใจครอบครัวผู้เสียชีวิตและบาดเจ็บจากเหตุการณ์โศกนาฏกรรมที่เกิดขึ้น
ในวันศุกร์ที่ 7 ตุลาคม 2565 นายสมศักดิ์ เทพสุทิน รัฐมนตรีว่าการกระทรวงยุติธรรม ได้มอบหมายให้ นางพงษ์สวาท กายอรุณสุทธิ์ ปลัดกระทรวงยุติธรรม ลงพื้นที่ ณ องค์การบริหารส่วนตำบลอุทัยสวรรค์ อำเภอนากลาง จังหวัดหนองบัวลำภู โดยมี พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เดินทางไปให้กำลังใจและติดตามความคืบหน้าการเร่งให้ความช่วยเหลือและเยียวยาครอบครัวของผู้เสียชีวิตจากเหตุการณ์ความสูญเสียที่เกิดขึ้นในจังหวัดหนองบัวลำภู ตามพระราชบัญญัติค่าตอบแทนผู้เสียหายและค่าทดแทน และค่าใช้จ่ายแก่จำเลยในคดีอาญา พ.ศ. 2544 และที่แก้ไขเพิ่มเติม (ฉบับที่ 2) พ.ศ. 2559 และกระบวนการทางกฎหมายโดยเร่งด่วน ซึ่งได้กำชับให้สำนักงานยุติธรรมจังหวัดหนองบัวลำภูเร่งให้ประสานหลักฐานในการให้ความช่วยเหลือต่อไป พร้อมทั้งเข้าเยี่ยมให้กำลังใจผู้ที่ได้รับบาดเจ็บ จำนวน 4 ราย ณ โรงพยาบาลหนองบัวลำภู
วันพฤหัสบดีที่ 3 พฤศจิกายน 2565
วธ.ร่วมพิธีส่งมอบและเปิดท่าเทียบเรือวัดอรุณฯ เพื่อเป็นสาธารณประโยชน์แก่ทางวัด นักท่องเที่ยวและผู้สัญจรทางเรือ
วธ.ร่วมพิธีส่งมอบและเปิดท่าเทียบเรือวัดอรุณฯ เพื่อเป็นสาธารณประโยชน์แก่ทางวัด นักท่องเที่ยวและผู้สัญจรทางเรือ
วธ.ร่วมพิธีส่งมอบและเปิดท่าเทียบเรือวัดอรุณฯ เพื่อเป็นสาธารณประโยชน์แก่ทางวัด นักท่องเที่ยวและผู้สัญจรทางเรือ
วันที่ 2 พฤศจิกายน 2565 พระพรหมวัชรเมธี เจ้าอาวาสวัดอรุณราชวราราม นายอิทธิพล คุณปลื้มรัฐมนตรีว่าการกระทรวงวัฒนธรรม ร่วมพิธีส่งมอบและเปิดท่าเทียบเรือวัดอรุณราชวราราม โดยมี นางยุพา ทวีวัฒนะกิจบวรปลัดกระทรวงวัฒนธรรม นายโชติพัฒน์ พีชานนท์ ประธานกรรมการบริหาร ไทยกรุ๊ป โฮลดิ้งส์ จำกัด (มหาชน) นางอาทินันท์ พีชานนท์ รองประธานกรรมการบริหาร ไทยกรุ๊ป โฮลดิ้งส์ จำกัด (มหาชน) ผู้แทน ททท. ผู้บริหารกระทรวงวัฒนธรรม และผู้แทนจากหน่วยงานที่เกี่ยวข้อง พร้อมสื่อมวลชนเข้าร่วม ณ วัดอรุณราชวรารามวรมหาวิหาร
ทั้งนี้ วัดอรุณราชวราราม ราชวรมหาวิหาร เป็นศาสนสถานที่มีสถาปัตยกรรมล้ำค่าของไทย มีเอกลักษณ์ในการออกแบบ และมีความงดงามจนเป็นที่ล่ำลือและกล่าวขานไปทั่วโลก และยังเป็นสถานที่ยึดเหนี่ยวจิตใจของคนไทยทุกคนมาอย่างยาวนานกว่า 200 ปี จนถึงทุกวันนี้ โดยตลอดระยะเวลากว่า 10 ปี ที่ผ่านมา บริษัท ไทยกรุ๊ปโฮลดิ้งส์ จำกัด (มหาชน) ได้มีส่วนร่วมบูรณปฏิสังขรณ์ศาสนสถานของวัดอรุณราชวราราม ในหลายส่วนจนแล้วเสร็จอาทิ การบูรณะพระอุโบสถในปี 2560 รวมถึงการจัดทำชุดหนังสือ“อัศจรรย์วัดอรุณฯ”เพื่อเป็นสื่อสร้างองค์ความรู้ด้านประวัติศาสตร์ศิลปสถาปัตยกรรมภายในวัด นอกจากนี้ บริษัทฯ ได้มอบรายได้จากการจำหน่ายหนังสือถวายเข้ากองทุนเพื่อบูรณปฎิสังขรณ์ และสนับสนุนเงินบริจาคเพิ่มเติมเข้ากองทุนดังกล่าวเป็นประจำทุกปี
ล่าสุดได้ให้การสนับสนุนการสร้างท่าเทียบเรือวัดอรุณราชวราราม เพื่อเป็นสาธารณกุศล และสาธารณประโยชน์ให้แก่ทางวัดและประชาชน และอำนวยความสะดวกของนักท่องเที่ยว ทั้งชาวไทยและต่างชาติรวมถึงประชาชนผู้สัญจรทางเรือ เพื่อมาเยี่ยมชมวัดอรุณราชวราราม โดยมีกระบวนการออกแบบ การทำงานที่ละเอียดรอบคอบ และได้รับคำแนะนำจากผู้เชี่ยวชาญด้านประวัติศาสตร์สถาปัตยกรรม อาจารย์คณะสถาปัตยกรรมศาสตร์ มหาวิทยาลัยศิลปากร ซึ่งได้คำนึงถึงสุนทรียภาพและบริบทแวดล้อม ที่สามารถส่งเสริมทัศนียภาพบริเวณริมน้ำให้เหมาะสม สวยงาม ส่งเสริมให้พระปรางค์มีความโดดเด่นเป็นที่ประทับใจต่อผู้สัญจรและมาเยี่ยมเยือนวัดอรุณฯ สำหรับการใช้สี ได้เลือกสีเขียวเพื่อให้เชื่อมโยงกับสัญลักษณ์ของพระอินทร์ผู้เป็นหลักของเขาพระสุเมรุ ซึ่งเป็นรูปแบบสถาปัตยกรรมขององค์ปรางค์วัดอรุณฯ รวมไปถึงราวกันตก ได้ใช้แบบอย่างลวดลายดอกพุดตาน ศิลปกรรมที่เป็นประเพณีนิยมในสมัยรัชกาลที่ 3 และเป็นลวดลายหลักที่ใช้ประกอบงานปราณีตศิลป์ในพระอารามแห่งนี้
การสร้าง ท่าเทียบเรือแห่งนี้ ไม่เพียงแต่จะเป็นพื้นที่ที่ประชาชนได้รับความสะดวกและปลอดภัยในการเดินทางทางเรือ แต่ยังเป็นพื้นที่เพื่อร่วมสืบสานประเพณีไทยที่จัดขึ้นภายในวัด อาทิ ประเพณีสงกรานต์ และประเพณีลอยกระทง และในปีนี้ การเปิดท่าเทียบเรือแห่งนี้ จะก่อให้เกิดประโยชน์ต่องานRiver Festivalในช่วงเทศกาลลอยกระทง ซึ่งจัดขึ้นระหว่างวันที่ 5 - 8 พฤศจิกายน 2565 โดยมีวัดอรุณราชวรารามเป็นหนึ่งใน 10 สถานที่ริมแม่น้ำที่เข้าร่วมโครงการ
วันศุกร์ที่ 4 พฤศจิกายน 2565
​“พิธีทอดผ้าป่าสนับสนุนโครงการทุนเล่าเรียนหลวงสำหรับพระสงฆ์ไทย ของกระทรวงกลาโหม ประจำปี ๒๕๖๕”
​กระทรวงกลาโหม ขอเชิญชวนพุทธศาสนิกชนผู้มีจิตศรัทธาร่วมบริจาคทุนทรัพย์โดยเสด็จพระราชกุศลในพิธีทอดผ้าป่าเพื่อน้อมเกล้าน้อมกระหม่อมถวายพระราชกุศลแด่พระบาทสมเด็จพระบรมชนกาธิเบศ มหาภูมิพลอดุลยเดชมหาราช บรมนาถบพิตร
เนื่องในวันคล้ายวันสวรรคต และสนับสนุนโครงการทุนเล่าเรียนหลวงสำหรับพระสงฆ์ไทยของกระทรวงกลาโหม ประจำปี ๒๕๖๕ ณ วัดชินวราราม วรวิหาร ตำบลบางขะแยง อำเภอเมืองปทุมธานี จังหวัดปทุมธานี ในวันศุกร์ ที่ ๑๑ พฤศจิกายน ๒๕๖๕ เวลา ๑๓.๓๐ นาฬิกา ได้ที่ ธนาคารทหารไทยธนชาต สาขากระทรวงกลาโหม บัญชีออมทรัพย์ เลขที่บัญชี ๐๓๙ - ๒ - ๘๓๖๕๖ – ๕ ชื่อบัญชี “ผ้าป่าสนับสนุนโครงการทุนเล่าเรียนหลวง”
วันพุธที่ 31 สิงหาคม 2565
รองปลัดวรวรรณฯ เป็นประธานการประชุม คณะอนุกรรมการขับเคลื่อนจิตอาสา พัฒนาคุณภาพชีวิตเพื่อความสุขของประชาชน
รองปลัดวรวรรณฯ เป็นประธานการประชุมคณะอนุกรรมการขับเคลื่อนจิตอาสาพัฒนาคุณภาพชีวิตเพื่อความสุขของประชาชน
วันนี้ (31 สิงหาคม 2565) นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุมคณะอนุกรรมการขับเคลื่อนจิตอาสาพัฒนาคุณภาพชีวิตเพื่อความสุขของประชาชน กระทรวงอุตสาหกรรม ครั้งที่ 2/2565 เพื่อรายงานผลการดำเนินงานจิตอาสา ในปี 2565 โดยกระทรวงอุตสาหกรรมได้จัดกิจกรรม/โครงการจิตอาสา อาทิ โครงการจิตอาสารักษ์แม่น้ำ โครงผลิตถังดักไขมัน ถังหมักรักษ์โลก โครงการบริจาคโลหิต การปรับปรุงภูมิทัศน์ การปลูกต้นไม้ การมอบทุนการศึกษา ฯ ทั้งนี้ กระทรวงอุตสาหกรรมจะจัดทำหนังสือผลการดำเนินงานโครงการจิตอาสา ปี 2565 และมีแนวทางการดำเนินโครงการจิตอาสา ปี 2566 ของกระทรวงอุตสาหกรรม ประกอบด้วย การพัฒนาคูคลองแม่น้ำผ่านโครงการจิตอาสารักษ์แม่น้ำ และการผลิตถังดักไขมันเพิ่มเติม รวมถึงการตรวจติดตามผลการดำเนินโครงการจิตอาสาที่ได้ดำเนินการไปแล้ว ให้สามารถดำเนินไปได้อย่างต่อเนื่อง โดยมี นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม และผู้ตรวจราชการกระทรวงอุตสาหกรรม ผู้ช่วยปลัดกระทรวงอุตสาหกรรม และผู้แทนหน่วยงานที่เกี่ยวข้องเข้าร่วมประชุม ณ ห้องประชุมชุณหะวัณ ชั้น 3 อาคารสำนักงานปลัดกระทรวงอุตสาหกรรม และผ่านระบบ ZOOM Meeting.
วันศุกร์ที่ 30 กันยายน 2565
สำนักงานสลากฯ ชี้แจงรายละเอียดการปรับระบบสุ่มคัดเลือกสลากในโครงการซื้อ-จองล่วงหน้า ฯ
สำนักงานสลากฯ ชี้แจงรายละเอียดการปรับระบบสุ่มคัดเลือกสลากในโครงการซื้อ-จองล่วงหน้า ฯ ไม่ได้เป็นการได้สลากงวดเว้นงวด แต่เป็นการเพิ่มโอกาสให้ผู้มีสิทธิฯ เข้าถึงสลากคนละ 5 เล่มได้อย่างเท่าเทียม
วันนี้ (30 กันยายน 2565) พันโท หนุน ศันสนาคม ผู้อำนวยการสำนักงานสลากกินแบ่งรัฐบาล กล่าวต่อผู้สื่อข่าวถึงการที่สำนักงานสลากฯ จะดำเนินการใช้วิธีสุ่มคัดเลือก หรือแรนดอมในการรับสิทธิ์ทำรายการซื้อ-จองล่วงหน้าฯ ว่า แนวทางนี้จะเป็นการทำให้ผู้มีสิทธิซื้อจองสามารถเข้าถึงสลากฯนำไปจำหน่ายได้อย่างเท่าเทียมกัน ซึ่งผู้มีสิทธิ์สามารถทำรายการได้ในแต่ละงวด โดยเอาจำนวนผู้มีสิทธิ์ในระบบทุกคนมาทำการสุ่มคัดเลือก ให้ได้จำนวนคนพอดีกับจำนวนสลากในระบบที่มีอยู่ คนละ 5 เล่ม หลังจากนั้น เมื่อได้จำนวนผู้มีสิทธิ์ทำรายการในงวดนั้นแล้ว ผู้สิทธิ์จะต้องเข้ามายืนยันการทำรายการก็จะได้รับสลากไปจำหน่าย ส่วนผู้ที่ไม่ได้ถูกสุ่มคัดเลือกในงวดนั้น จะได้รับสิทธิ์ทำรายการในงวดถัดไปทันทีแบบอัตโนมัติ ซึ่งแตกต่างจากระบบเดิมที่เปิดให้ซื้อจองแบบใครมาก่อนได้ก่อน ซึ่งอาจจะไม่ได้รับสลากไปขายเลยก็ได้
"จากการที่มีการสื่อสารข้อมูลที่คลาดเคลื่อน จนทำให้เกิดความเข้าว่า วิธีการสุ่มคัดเลือกแบบใหม่ จะทำให้ผู้ซื้อ-จองฯ ได้รับสลากงวดเว้นงวดนั้น ไม่เป็นความจริง เพราะข้อเท็จจริง คือ การสุ่มคัดเลือกในการรับสิทธิ์ทำรายการซื้อ-จองล่วงหน้าฯ เป็นการสุ่มคัดเลือกที่ ถ้าไม่ได้รับการสุ่มในงวดนี้ก็จะได้รับสิทธิ์งวดหน้าโดยอัตโนมัติ เป็นการันตีว่า งวดหน้าจะได้รับสลากอย่างแน่นอน ดังนั้น จะมีความแตกต่างจากที่ผ่านมา ซึ่งผู้ซื้อ-จองฯ จะต้องไปกดทำรายการด้วยตนเอง ต้องกดแย่งกันอาจจะไม่มีทางทำรายการได้เลย เพราะไปแย่งไม่ทัน แต่การสุ่มแบบนี้ โอกาสที่จะได้ทุกงวดก็ยังมีอยู่"
พันโท หนุน กล่าวต่อว่า วิธีนี้สำนักงานสลากฯ มุ่งหวังว่าจะช่วยลดปัญหาการเข้าถึงการทำรายการซื้อ-จองล่วงหน้าฯ ไม่ต้องมีปัญหาการต่อคิวทำรายการหน้าตู้เอทีเอ็ม ในขณะเดียวกันผู้พิการหรือผู้สูงอายุก็ได้รับความสะดวก ไม่ต้องเดินทางไปรอจองคิวตั้งแต่เช้า อีกทั้งยังลดข้อจำกัดการเข้าถึงเทคโนโลยีได้ด้วย
“ที่สำคัญขอยืนยันว่า ระบบสุ่มคัดเลือกที่ดำเนินการนี้ จะมีความเป็นธรรม และเป็นการกระจายให้ผู้ที่อยู่ในระบบซื้อจองได้มีโอกาสเข้าถึงสลากคนละ 5 เล่มทุกคนอย่างเสมอภาคเท่าเทียมกัน” ผู้อำนวยการสำนักงานสลากกินแบ่งรัฐบาล กล่าวทิ้งท้าย
วันจันทร์ที่ 19 กันยายน 2565
“ชัยวุฒิ” เชื่อมั่นไทย-จีนร่วมมือ ศก.ดิจิทัล สร้างแรงผลักดันใหม่พัฒนาอย่างยั่งยืน
“ชัยวุฒิ” เชื่อมั่นไทย-จีนร่วมมือ ศก.ดิจิทัล สร้างแรงผลักดันใหม่พัฒนาอย่างยั่งยืน
นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) ได้ร่วมกล่าวปาฐกถาในพิธีเปิดการประชุม The 5th China - ASEAN Information Harbor Forum ในช่วงการจัดงานแสดงสินค้าจีน - อาเซียน (China - ASEAN Expo: CAEXPO) ครั้งที่ 19 ณ นครหนานหนิง เขตปกครองตนเองกว่างซีจ้วง สาธารณรัฐประชาชนจีน ผ่านการบันทึกวีดิทัศน์ (Video message)
“ขอแสดงความยินดีกับการจัดการประชุมครั้งนี้ เชื่อว่าจะเป็นเวทีสำหรับการแลกเปลี่ยนพัฒนาการความก้าวหน้าของเทคโนโลยีและการดำเนินงานด้านเศรษฐกิจดิจิทัล รวมถึงเสริมสร้างความร่วมมือระหว่างจีนและประเทศสมาชิกอาเซียน ผ่านการอำนวยความสะดวกในการแลกเปลี่ยนข้อมูล การส่งเสริมความร่วมมือด้านเทคนิค และการพัฒนานวัตกรรมของเศรษฐกิจดิจิทัล” นายชัยวุฒิ กล่าว
ทั้งนี้การพัฒนาด้านดิจิทัลของไทย ที่ได้มีการขับเคลื่อนประเทศไทยไปสู่ดิจิทัล ผ่านการดำเนินนโยบายและแผนระดับชาติว่าด้วยการพัฒนาดิจิทัลเพื่อเศรษฐกิจและสังคม ระยะ 20 ปี เพื่อสร้างระบบนิเวศดิจิทัลที่มีความสะดวกและปลอดภัยสำหรับประชาชน ซึ่งจะช่วยส่งเสริมเศรษฐกิจดิจิทัลและการปรับเปลี่ยนไปสู่ดิจิทัลอย่างเข้มแข็งและยั่งยืนของประเทศไทย และเน้นย้ำว่าความร่วมมือด้านเศรษฐกิจดิจิทัลระหว่างประเทศไทยและจีนจะเป็นแรงผลักดันใหม่ที่สำคัญในการพัฒนาอย่างยั่งยืนของทั้งสองประเทศ
พร้อมกันนี้ รัฐมนตรีดีอีเอส ได้รับเกียรติให้ร่วมกล่าวปาฐกถาสำหรับพิธีเปิดการประชุม China - ASEAN Silk Road E - Commerce Forum 2022 ในวันที่ 17 กันยายน 2565 ของงานแสดงสินค้าจีน - อาเซียน ครั้งที่ 19 ผ่านการบันทึกวีดิทัศน์ โดยได้กล่าวถึงประโยชน์ของการประยุกต์ใช้เทคโนโลยีดิจิทัลและนวัตกรรมเพื่อรับมือกับความท้าทายจากการแพร่ระบาดของโรคโควิด –19 ซึ่งยังคงคุกคามสุขภาพของประชาชน และยังคงส่งผลกระทบด้านลบต่อเศรษฐกิจทั่วโลก และมีความยินดีที่จะส่งเสริมความร่วมมือกับประเทศสมาชิกอาเซียนและจีน เพื่อเสริมสร้างระบบนิเวศดิจิทัลที่ดีสำหรับพาณิชย์อิเล็กทรอนิกส์ ซึ่งจะช่วยให้อาเซียนและจีนสามารถใช้ประโยชน์จากพาณิชย์อิเล็กทรอนิกส์ในอนาคตร่วมกันได้อย่างยั่งยืนและครอบคลุมต่อไป
***********************
วันศุกร์ที่ 21 ตุลาคม 2565
ปลัดฯ ณัฐพล รับมอบสิ่งของอุปโภค บริโภค เพื่อนำไปช่วยเหลือผู้ประสบอุทกภัย
ปลัดฯ ณัฐพล รับมอบสิ่งของอุปโภค บริโภค เพื่อนำไปช่วยเหลือผู้ประสบอุทกภัย
วันนี้ (20 ตุลาคม 2565) ดร.ณัฐพล รังสิตพล ปลัดกระทรวงอุตสาหกรรม พร้อมด้วย นางสาวณัฏฐิญา เนตยสุภา รองอธิบดีกรมส่งเสริมอุตสาหกรรม และผู้บริหารกระทรวงอุตสาหกรรม เข้ารับมอบสิ่งของอุปโภค บริโภค และของใช้ที่จำเป็น โดยได้รับการสนับสนุนจากสำนักงานเศรษฐกิจอุตสาหกรรม นำโดยนางวรวรรณ ชิตอรุณ รองปลัดกระทรวงอุตสาหกรรม รักษาราชการแทน ผู้อำนวยการสำนักงานเศรษฐกิจอุตสาหกรรม จากกรมอุตสาหกรรมพื้นฐานและการเหมืองแร่ นำโดยนายนิรันดร์ ยิ่งมหิศรานนท์ อธิบดีกรมอุตสาหกรรมพื้นฐานและการเหมืองแร่ จากสำนักงานคณะกรรมการอ้อยและน้ำตาลทราย นำโดยนายเอกภัทร วังสุวรรณ เลขาธิการสำนักงานคณะกรรมการอ้อยและน้ำตาลทราย และจากสำนักงานอุตสาหกรรมจังหวัดจันทบุรี จังหวัดตราด จังหวัดฉะเชิงเทรา สถาบันเหล็กและเหล็กกล้าแห่งประเทศไทย และสถาบันไทย-เยอรมัน เข้าร่วมมอบสิ่งของ เพื่อนำไปช่วยเหลือและบรรเทาความเดือดร้อนในเบื้องต้น ให้กับผู้ประสบอุทกภัยน้ำท่วม ณ ห้องนิทรรศการ ชั้น 1 อาคารกรมส่งเสริมอุตสาหกรรม
โอกาสนี้ ปลัดกระทรวงอุตสาหกรรม ได้นำทีมผู้บริหาร ข้าราชการ และเจ้าหน้าที่กระทรวงอุตสาหกรรม ร่วมกันแพ็คสิ่งของเพื่อเตรียมนำไปช่วยเหลือผู้ประสบภัยน้ำท่วมโดยเร่งด่วนต่อไป
วันจันทร์ที่ 19 กันยายน 2565
​Govt expects tourism revenue of 2.38 trillion Baht in 2023
​Govt expects tourism revenue of 2.38 trillion Baht in 2023
September 19, 2022, Deputy Secretary-General to the Prime Minister and Acting Government Spokesperson Anucha Burapachaisri disclosed that the Government has set tourism target to reach 80% of its 2019 level in 2023, with an estimated revenue of 1.73 trillion Baht (from foreign tourists: 970,000 million Baht, and domestic travel: 760,000 million Baht). At the best-case scenario, tourism revenue is also expected at 2.38 trillion Baht (from foreign tourists: 1.5 trillion Baht, and domestic travel: 880,000 million Baht).
The Government also acknowledged business operation adjustment plan of various airlines to be in line with an increasing number of tourists, especially in the high season. During the 4th quarter of 2022, the number of tourists is estimated at 1.5 million persons/month. Tourism Authority of Thailand (TAT) has also a plan to collaborate with partner airlines to launch sales and marketing campaigns for further tourism promotion in the high season.
According to the Government Spokesperson, tourism sector has continued to recover since the Government’s decision to fully reopen the country. Over 5 million tourists, so far, have visited Thailand since early this year. In September only, the number of tourists has been recorded at over 1 million, and it is expected that the number will reach 10 million, as targeted, or more by the end of this year. Throughout these times, the Government has constantly been working together with concerned public and private sectors, as well as tourism business operators, to identify and implement tourism promotion measures with the focus on an increase of quality tourists.
วันอังคารที่ 1 พฤศจิกายน 2565
รมว.เฮ้ง สั่ง สปส. เร่งมอบสิทธิประโยชน์เหยื่ออิแทวอน อดีตผู้ประกันตน ม.33
...
วันที่ 1 พฤศจิกายน 2565 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้ากรณีที่ปรากฏข่าวมีคนไทยที่เสียชีวิต 1 ราย จากโศกนาฏกรรมในงานเทศกาลคืนวันฮัลโลวีนที่จัดขึ้นในย่านถนนอิแทวอน กรุงโซล ประเทศเกาหลีใต้ ที่มีผู้คนไปร่วมงานจำนวนมาก เบียดเสียดกันแน่น ล้ม และเหยียบกัน จนทำให้มีผู้เสียชีวิตและได้รับบาดเจ็บเป็นจำนวนมาก เนื่องจากขาดอากาศหายใจ เมื่อคืนวันที่ 29 ตุลาคมที่ผ่านมานั้น
นายสุชาติ กล่าวต่อว่า ในส่วนของกระทรวงแรงงานผมได้สั่งการให้หน่วยงานในสังกัดกระทรวงแรงงานเร่งตรวจสอบรายละเอียดผู้เสียชีวิต ซึ่งจากข้อมูลของหน่วยงานสังกัดกระทรวงแรงงานจังหวัดเพชรบูรณ์ทราบว่า คนไทยที่ผู้เสียชีวิต ชื่อ น.ส.ณัฐธิชา มาแก้ว อายุ 27 ปี มีภูมิลำเนาอยู่บ้านเลขที่ 40 หมู่ที่ 9 ตำบลหนองไขว่ อำเภอหล่มสัก จังหวัดเพชรบูรณ์ เคยเป็นผู้ประกันตนมาตรา 33 มาก่อน และต่อมาได้ลาออกเมื่อวันที่ 30 มิถุนายน 2565 ผมจึงได้สั่งการให้สำนักงานประกันสังคม เร่งมอบสิทธิประโยชน์ให้แก่ญาติของผู้เสียชีวิต ซึ่งญาติมีสิทธิได้รับค่าทำศพ จำนวน 50,000 บาท และเงินบำเหน็จชราภาพ จำนวน 15,500 บาท รวมเป็นเงินทั้งสิ้น 65,500 บาท ทั้งนี้ หน่วยงานสังกัดกระทรวงแรงงานจังหวัดเพชรบูรณ์ ได้แจ้งให้ญาติผู้เสียชีวิตทราบในเบื้องต้นแล้ว และในวันนี้ได้ลงพื้นที่เยี่ยมให้กำลังใจ และมอบสิทธิประโยชน์ให้ความช่วยเหลือในส่วนที่เกี่ยวข้องต่อไป
วันอาทิตย์ที่ 9 ตุลาคม 2565
นายกรัฐมนตรีและคณะ เยี่ยมให้กำลังใจครอบครัวผู้เสียชีวิต ก่อนร่วมพิธีสวดพระอภิธรรม ณ จังหวัดหนองบัวลำภู เสียใจต่อครอบครัวผู้เสียชีวิต พร้อมเป็นกำลังใจให้ผู้บาดเจ็บและครอบครัว ขอทุกคนเข้มแข็ง ก้าวผ่านเหตุการณ์ไปให้ได้
นายกรัฐมนตรีและคณะ เยี่ยมให้กำลังใจครอบครัวผู้เสียชีวิต ก่อนร่วมพิธีสวดพระอภิธรรม ณ จังหวัดหนองบัวลำภู เสียใจต่อครอบครัวผู้เสียชีวิต พร้อมเป็นกำลังใจให้ผู้บาดเจ็บและครอบครัว ขอทุกคนเข้มแข็ง ก้าวผ่านเหตุการณ์ไปให้ได้ ยืนยันรัฐบาลจะดูแลอย่างดีที่สุด
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า วันนี้ (9 ตุลาคม 2565) เวลา 15.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วย พลเอก ประวิตร วงษ์สุวรรณ รองนายกรัฐมนตรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม พลเอก ชัยชาญ ช้างมงคล รัฐมนตรีช่วยว่าการกระทรวงกลาโหม คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ และนายดิสทัต โหตระกิตย์ เลขาธิการนายกรัฐมนตรี และคณะ เดินทางไปเยี่ยมให้กำลังใจครอบครัวผู้เสียชีวิตจากเหตุโศกนาฏกรรม ก่อนร่วมพิธีสวดพระอภิธรรม ณ จังหวัดหนองบัวลำภู
โดยนายกรัฐมนตรี พร้อมด้วย นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ และนายดิสทัต โหตระกิตย์ เลขาธิการนายกรัฐมนตรี เยี่ยมให้กำลังใจครอบครัวผู้เสียชีวิต ณ วัดเทพมงคลพิชัย ตำบลด่านช้าง และวัดศรีอุทัย ตำบลอุทัยสวรรค์ อำเภอนากลาง จังหวัดหนองบัวลำภู ตามลำดับ
โอกาสนี้ กรมคุ้มครองสิทธิและเสรีภาพ ร่วมกับสำนักงานยุติธรรมจังหวัดหนองบัวลำภู มอบเงินช่วยเหลือเยียวยาผู้เสียหายในคดีอาญา ตาม พ.ร.บ.ค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา พ.ศ. 2544 และที่แก้ไขเพิ่มเติม ดังนี้ กรณีเสียชีวิต 1) ค่าทดแทนการตาย รายละ 50,000 บาท 2) ค่าจัดการศพ รายละ 20,000 บาท 3) ค่าขาดอุปการะเลี้ยงดู รายละไม่เกิน 40,000 บาท รวมรายละ 110,000 บาท ทั้งนี้ สำหรับรายที่บาดเจ็บ อยู่ระหว่างการรักษาตัว จะดำเนินการช่วยเหลือในโอกาสต่อไป
นายกรัฐมนตรีกล่าวแสดงความเสียใจต่อครอบครัวผู้เสียชีวิตจากเหตุการณ์โศกนาฏกรรม จ.หนองบัวลำภู พร้อมเป็นกำลังใจให้ผู้บาดเจ็บและครอบครัวทุกคน ขอทุกคนเข้มแข็ง ก้าวผ่านเหตุการณ์ความสูญเสียอันยิ่งใหญ่นี้ไปให้ได้ ยืนยันรัฐบาลจะดูแลอย่างดีที่สุด พร้อมขอบคุณทีมแพทย์ พยาบาล เจ้าหน้าที่และผู้เกี่ยวข้องทุกคน ทุกฝ่าย ที่ช่วยกันดูแลผู้สูญเสียจากเหตุการณ์ในครั้งนี้ ด้วยความเสียสละทุ่มเทอย่างเต็มกำลังความสามารถ ขอทุกคนช่วยกันเติมเต็มกำลังใจที่เข้มแข็งให้กันและกัน เพื่อก้าวข้ามความยากลำบากไปด้วยกัน ในนามของรัฐบาลยืนยันให้การดูแลอย่างต่อเนื่องและดีที่สุด และจะอยู่เคียงข้างทุกคนด้วยความห่วงใยจากใจจริง เพราะทุกคนคือคนไทย
หลังจากนี้ นายกรัฐมนตรีและคณะจะเดินทางไปเยี่ยมให้กำลังใจครอบครัวผู้เสียชีวิต ณ วัดราษฎร์สามัคคี ตำบลอุทัยสวรรค์ อำเภอนากลาง จังหวัดหนองบัวลำภู และร่วมพิธีสวดพระอภิธรรมในเวลา 18.00 น. อนึ่ง ก่อนพิธีสวดพระอภิธรรม พลเอก ประวิตรฯ รองนายกรัฐมนตรี นายอนุทินฯ รอง นรม./รมว.สธ. และพลเอก ชัยชาญฯ รมช.กห. ได้เดินทางไปเยี่ยมและให้กำลังใจครอบครัวผู้เสียชีวิต ณ วัดราษฎร์สามัคคี ตำบลอุทัยสวรรค์ อำเภอนากลาง จังหวัดหนองบัวลำภู ด้วย
......................
วันพฤหัสบดีที่ 1 กันยายน 2565
สธ. ร่วม สพฉ. กอง บก. ป้องกันชายแดนจันทบุรีและตราด ซ้อมแผนลำเลียงผู้ป่วยฉุกเฉินทางอากาศเวลากลางคืน สร้างความเชื่อมั่น ประชาชนและนักท่องเที่ยว
กระทรวงสาธารณสุข ร่วมกับสถาบันการแพทย์ฉุกเฉินแห่งชาติ และกองบังคับการป้องกันชายแดนจันทบุรีและตราด ค่ายตากสิน จัดปฏิบัติการฝึกซ้อมแผนเสมือนจริงกรณีมีผู้ป่วยฉุกเฉินที่จำเป็นต้องได้รับการส่งต่อด้วยเฮลิคอปเตอร์ในช่วงกลางคืน
กระทรวงสาธารณสุข ร่วมกับสถาบันการแพทย์ฉุกเฉินแห่งชาติ และกองบังคับการป้องกันชายแดนจันทบุรีและตราด ค่ายตากสิน จัดปฏิบัติการฝึกซ้อมแผนเสมือนจริงกรณีมีผู้ป่วยฉุกเฉินที่จำเป็นต้องได้รับการส่งต่อด้วยเฮลิคอปเตอร์ในช่วงกลางคืน ช่วยเพิ่มทักษะบุคลากรด้านการแพทย์ฉุกเฉิน เตรียมความพร้อมของหน่วยปฏิบัติการ และสร้างความเชื่อมั่นแก่ประชาชนและนักท่องเที่ยว
เย็นวันที่ 31 สิงหาคม 2565 ที่ กองบัญชาการป้องกันชายแดนจันทบุรีและตราด ค่ายตากสิน จังหวัดจันทบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย ร.อ.นพ.อัจฉริยะ แพงมา เลขาธิการสถาบันการแพทย์ฉุกเฉินแห่งชาติ และผู้บริหารกระทรวงสาธารณสุข ติดตามการฝึกซ้อมระบบการแพทย์ฉุกเฉินและการลำเลียงผู้ป่วยทางอากาศ ซึ่งเป็นการฝึกซ้อมสถานการณ์เสมือนจริง กรณีมีผู้ป่วยฉุกเฉินที่จำเป็นต้องได้รับการส่งต่อด้วยเฮลิคอปเตอร์ในช่วงเวลากลางคืน
ดร.สาธิตกล่าวว่า การฝึกซ้อมในสถานการณ์เสมือนจริงถือเป็นการเพิ่มทักษะของบุคลากรด้านการแพทย์ฉุกเฉินและการเตรียมความพร้อมหน่วยปฏิบัติการ เพื่อให้สามารถปฏิบัติการได้อย่างรวดเร็วและราบรื่น ซึ่งเขตสุขภาพที่ 6 โดยเฉพาะจังหวัดจันทบุรีและจังหวัดตราดมีแหล่งท่องเที่ยวที่เป็นพื้นที่เกาะ เข้าถึงลำบาก การคมนาคมไม่สะดวก การลำเลียงผู้ป่วยทางอากาศ หรือSky Doctor จึงมีความสำคัญในการช่วยเหลือผู้ป่วยที่จำเป็นต้องส่งต่อยังโรงพยาบาลที่มีศักยภาพให้ได้รับการดูแลรักษาอย่างทันท่วงที เพราะ “ทุกชีวิตมีค่าเท่ากัน” นอกจากนี้ ยังเป็นการสร้างความเชื่อมั่นในศักยภาพด้านการแพทย์แก่ประชาชนและนักท่องเที่ยวที่จะเดินทางเข้ามา สอดรับกับนโยบายรัฐบาลที่จะมุ่งเน้นกระตุ้นภาคการท่องเที่ยวของประเทศ
ดร.สาธิต กล่าวต่อว่า การฝึกซ้อมระบบการแพทย์ฉุกเฉินครั้งนี้ เป็นการทำงานร่วมกันของ สถาบันการแพทย์ฉุกเฉินแห่งชาติ สำนักงานสาธารณสุขจังหวัดจันทบุรี และสำนักงานสาธารณสุขจังหวัดตราด โดยมีหน่วยแพทย์ฉุกเฉินจากโรงพยาบาลพระปกเกล้าจันทบุรีและโรงพยาบาลเกาะช้างเข้าร่วมฝึกซ้อม ได้รับความร่วมมือจาก กองบัญชาการป้องกันชายแดนจันทบุรีและตราด ให้การสนับสนุนเฮลิคอปเตอร์และสถานที่ โดยมีการฝึกซ้อมอย่างเป็นระบบ ตั้งแต่การประสานหน่วยบริการปลายทาง การลำเลียงผู้ป่วยขึ้นเฮลิคอปเตอร์ และส่งยังรถพยาบาลเพื่อเข้ารับการรักษายังหน่วยบริการปลายทาง ภายใต้มาตรฐานและประกาศคณะกรรมการการแพทย์ฉุกเฉิน เรื่องหลักเกณฑ์และเงื่อนไขเกี่ยวกับการปฏิบัติหน้าที่ และการกำกับดูแลหน่วยปฏิบัติการแพทย์ พ.ศ.2564
********************************** 1 กันยายน 2565
วันอังคารที่ 13 กันยายน 2565
ครม.อนุมัติงบกลาง 714.64 ล้านบาทให้กองทุนหมู่บ้านใช้จ่ายในการบรรเทาความเดือดร้อนด้านสาธารณูโภคและค่าใช้จ่ายบริการประชาชน
ครม.อนุมัติงบกลาง 714.64 ล้านบาทให้กองทุนหมู่บ้านใช้จ่ายในการบรรเทาความเดือดร้อนด้านสาธารณูโภคและค่าใช้จ่ายบริการประชาชน
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 13 ก.ย. 2565 ได้อนุมัติงบประมาณรายจ่ายประจำปีงบประมาณ พ.ศ. 2565 งบกลาง รายการเงินสำรองจ่ายเพื่อกรณีฉุกเฉินหรือจำเป็น จำนวน 714.64 ล้านบาท ให้สำนักงานกองทุนหมู่บ้านและชุมชนเมืองแห่งชาติ เป็นค่าใช้จ่ายโครงการช่วยเหลือความเดือดร้อนของกองทุนหมู่บ้านและชุมชนเมือง ด้านสาธารณูปโภคพื้นฐานและค่าใช้จ่ายการให้บริการประชาชน
ทั้งนี้ เพื่อเป็นการบรรเทาความเดือดร้อนของกองทุนหมู่บ้านและชุมชนเมือง ตลอดจนประชาชนที่อาศัยในหมู่บ้านและชุมชนที่ต้องแบกรับภาระค่าใช้จ่ายได้พลังงานที่เพิ่มสูงขึ้น
วันศุกร์ที่ 28 ตุลาคม 2565
พล.อ.ประวิตรฯ รองนายกฯ เรียกประชุมเตรียมรับมือการรักษาความปลอดภัยและการจราจร ช่วงประชุมเอเปค ย้ำยึดหลักสากล ทำงานร่วมกับทุกเครือข่ายภาคประชาชน
พล.อ.ประวิตรฯ รองนายกฯ เรียกประชุมเตรียมรับมือการรักษาความปลอดภัยและการจราจร ช่วงประชุมเอเปค ย้ำยึดหลักสากล ทำงานร่วมกับทุกเครือข่ายภาคประชาชน
วันนี้ (28 ตุลาคม 2565) เวลา 09.00 น. พล.อ.ประวิตร วงษ์สุวรรณ รองนายกรัฐมนตรีได้เรียกประชุมคณะอนุกรรมการด้านการรักษาความปลอดภัยและการจราจร เพื่อเตรียมความพร้อมจัดประชุมผู้นำเขตเศรษฐกิจเอเปกและการประชุมที่เกี่ยวข้อง ในช่วงที่ไทยดำรงตำแหน่งประธาน ปี 65 ผ่านสื่ออิเล็คทรอนิกส์ ณ มูลนิธิอนุรักษ์ป่ารอยต่อฯ
โดยที่ประชุม ได้รับทราบสถานการณ์ด้านการข่าวที่เกี่ยวข้อง และร่วมพิจารณาให้ความเห็นชอบ แผนการดำเนินงานด้านการรักษาความปลอดภัยในการจราจร การส่งกลับสายแพทย์และการปฏิบัติด้านสาธารณสุข แผนเผชิญเหตุต่อต้านการก่อการร้าย การกำหนดแนวทางป้องกันภัยคุกคามและการรักษาความปลอดภัยทางไซเบอร์ รวมทั้งแนวทางการปิดพื้นที่และเส้นทางการจราจร การขนส่งในพื้นที่ระหว่างจัดการประชุม
พล.อ.ประวิตร’ กำชับขอให้จัดตั้ง “ศูนย์อำนวยการร่วมรักษาความปลอดภัยและการจราจร” ประสานการทำงานร่วมกับทุกหน่วยงานอย่างใกล้ชิด โดยย้ำเฝ้าระวังไม่ประมาท และการปฏิบัติการทุกขั้นตอน ขอให้เป็นไปตามหลักสากล ตั้งแต่เตรียมการต่อเนื่องไปจนจบการประชุมและเดินทางกลับ และให้ความสำคัญกับการปฏิบัติงานด้านการข่าว และการมีส่วนร่วมกับภาคประชาชนให้มากขึ้น
พร้อมย้ำสั่งการให้คุมเข้มการรักษาความปลอดภัยทั้งบุคคลและสถานที่ รวมทั้งเส้นทางในทุกกลุ่มที่เข้าร่วมประชุม โดยให้มีมาตรการเชิงรุก ป้องปรามการก่อเหตุรุนแรง และแผนเผชิญเหตุรองรับในทุกเหตุการณ์ ที่อาจกระทบต่อภาพลักษณ์ของประเทศและความปลอดภัยของการประชุมในภาพรวม ทั้งนี้ขอให้มีการซักซ้อมความเข้าใจและการปฏิบัติร่วมกัน เพื่อให้การปฏิบัติในภาพรวมเป็นไปด้วยความเรียบร้อย พร้อมทั้งขอให้มีการทำความเข้าใจกับประชาชน เพื่อร่วมกันเป็นเจ้าภาพสร้างภาพลักษณ์ที่ดีของประเทศในโอกาสสำคัญนี้
วันพฤหัสบดีที่ 29 กันยายน 2565
รมว.พม. สั่งการผู้บริหารเร่งเดินหน้ายกระดับผู้บริบาลอาชีพ เชื่อมั่นศักยภาพไทยพร้อมให้การดูแลผู้สูงอายุญี่ปุ่น
รมว.พม. สั่งการผู้บริหารเร่งเดินหน้ายกระดับผู้บริบาลอาชีพ เชื่อมั่นศักยภาพไทยพร้อมให้การดูแลผู้สูงอายุญี่ปุ่น
เมื่อวันที่ 25 กันยายน 2565 นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) พร้อมด้วยคณะผู้บริหารกระทรวง พม. และผู้เกี่ยวข้อง รับฟังบรรยายและพูดคุยแลกเปลี่ยนประสบการณ์ร่วมกับ นางสาววาดดาว สุขถิ่นไทย ผู้มีประสบการณ์การทำงานดูแลผู้สูงอายุญี่ปุ่น พร้อมทั้งสั่งการให้ผู้บริหารกระทรวง พม. เร่งเพิ่มจำนวนและคุณภาพของผู้บริบาลอาชีพ (Formal (paid) caregiver) และช่วยหาช่องทางในการส่งผู้บริบาลอาชีพมายังประเทศญี่ปุ่น
นายจุติ กล่าวว่า กลุ่มเป้าหมายของกระทรวง พม. โดยเฉพาะอย่างยิ่งกลุ่มแม่เลี้ยงเดี่ยว มีศักยภาพเพียงพอที่จะเข้ารับการอบรมหลักสูตรการดูแลผู้สูงอายุตามระยะเวลาที่หลากหลาย เช่น หลักสูตร 70 ชั่วโมง 130 ชั่วโมง 420 ชั่วโมง และ 510 ชั่วโมง ซึ่งตนมองว่าผู้ที่ผ่านการอบรมหลักสูตรระยะยาวตั้งแต่ 420 ชั่วโมงขึ้นไป สามารถฝึกฝนทักษะภาษาเพิ่มและไปทำงานในต่างประเทศได้ อีกทั้งจากการประชุมหารือแลกเปลี่ยนประสบการณ์และการศึกษาดูงานด้านที่อยู่อาศัยและการดูแลผู้สูงอายุญี่ปุ่น ซึ่งครอบคลุมทั้งในระดับนโยบายและปฏิบัติของภาครัฐและเอกชน ตลอดจนการพูดคุยกับนางสาววาดดาวฯ ในวันนี้ ทำให้ตนเข้าใจถึงสถานการณ์การดูแลผู้สูงอายุในประเทศญี่ปุ่นมากขึ้น ซึ่งเห็นว่า ตลาดแรงงานสำหรับการดูแลผู้สูงอายุญี่ปุ่นยังมีที่ว่างสำหรับชาวไทยที่มีความพร้อม ทั้งนี้ จึงได้สั่งการให้ผู้บริหารกระทรวง พม. และผู้เกี่ยวข้อง เร่งดำเนินการให้กลุ่มเป้าหมายของกระทรวง พม. ได้รับการอบรมหลักสูตรการดูแลผู้สูงอายุและฝึกทักษะภาษา โดยตนจะหารือกับหน่วยงานที่เกี่ยวข้องเพื่อเปิดโอกาสในการมีอาชีพและสร้างรายได้ที่มั่นคงในประเทศญี่ปุ่นต่อไป
นายจุติ กล่าวเพิ่มเติมว่า ตนได้สั่งการให้ผู้บริหารกระทรวง พม. เตรียมการในเรื่องที่อยู่อาศัยที่สามารถดึงดูดผู้สูงอายุต่างชาติให้มาใช้ชีวิตในไทยหลังเกษียณอายุ โดยต้องมีความโดดเด่นทั้งด้านทำเลที่ตั้ง การออกแบบ และสิ่งอำนวยความสะดวก รวมถึงการเดินทางไปยังสถานที่สำคัญ เช่น โรงพยาบาล ห้างสรรพสินค้า และสถานที่ท่องเที่ยวต่างๆ ในขณะเดียวกัน ต้องเตรียมบุคลากรที่มีความรู้ความสามารถด้านการดูแลผู้สูงอายุ มีทักษะภาษา และมีความเข้าใจวัฒนธรรมที่แตกต่าง เพื่อช่วยให้ความสะดวกสบายและความสุขในการใช้ชีวิตหลังเกษียณอายุ ทั้งนี้ กระทรวง พม. ได้ตั้งเป้าหมายในพื้นที่ 2 จังหวัดนำร่อง คือ จังหวัดเชียงใหม่และขอนแก่น ซึ่งเป็นจังหวัดที่มีทรัพยากรและศักยภาพเหมาะสม โดยคาดว่าจะเป็นที่สนใจของผู้สูงอายุต่างชาติ และสามารถเพิ่มรายได้ให้กับชาวชุมชนในพื้นที่อีกด้วย
วันอังคารที่ 30 สิงหาคม 2565
ครม.เห็นชอบ MOU จัดตั้ง "สถาบันวิทยาการศุลกากร" เป็นศูนย์ฝึกอบรมระดับภูมิภาคขององค์การศุลกากรโลก ยกระดับบทบาท "กรมศุลฯ" ไทยบนเวทีภูมิภาคเอเชียแปซิฟิก
ครม.เห็นชอบ  MOU จัดตั้ง "สถาบันวิทยาการศุลกากร" เป็นศูนย์ฝึกอบรมระดับภูมิภาคขององค์การศุลกากรโลก ยกระดับบทบาท "กรมศุลฯ" ไทยบนเวทีภูมิภาคเอเชียแปซิฟิก
วันที่ 30 สิงหาคม 2565 น.ส.ทิพานัน ศิริชนะ รองโฆษกประจำสำนักนายกรัฐมนตรี แถลงผลการประชุมคณะรัฐมนตรีว่า คณะรัฐมนตรีเห็นชอบตามที่กระทรวงการคลังเสนอ เกี่ยวกับการจัดทําบันทึกความเข้าใจในการจัดตั้งสถาบันวิทยาการศุลกากรเป็นศูนย์ฝึกอบรมระดับภูมิภาคขององค์การศุลกากรโลก (World Customer Organization (WCO)Regional Training Center: RTC) ระหว่างกรมศุลกากรและองค์การศุลกากรโลก เพื่อเป็นศูนย์ฝึกอบรมระดับภูมิภาคขององค์การศุลกากรโลก (บันทึกความเข้าใจฯ ) และมอบหมายให้รัฐมนตรีว่าการกระทรวงการคลังหรือผู้ที่รัฐมนตรีว่าการกระทรวงการคลังมอบหมายให้เป็นผู้ลงนามในบันทึกความเข้าใจฯ
สำหรับสาระสำคัญเป็นการยอมรับร่วมกันเกี่ยวกับการดำเนินการจัดตั้งสถาบันวิทยาการศุลกากรกรมศุลกากรซึ่งตั้งอยู่ ณ เขตบางคอแหลม กรุงเทพมหานคร เป็นศูนย์ฝึกอบรมระดับภูมิภาคขององค์การศุลกากรโลกโดยใช้อาคารศูนย์ฝึกอบรมและอาคารที่พักพร้อมระบบสาธารณูปโภคและสิ่งอำนวยความสะดวกภายในภายในสถาบันวิทยาการศุลกากรเพื่อดำเนินกิจกรรมในด้านการพัฒนาสมรรถนะ ที่เกี่ยวข้องกับภารกิจด้านศุลกากรของบุคลากรในภูมิภาคเอเชียแปซิฟิก ทั้งนี้เพื่อเสริมสร้างเครือข่ายความร่วมมือทางวิชาการ แลกเปลี่ยนแนวทางการพัฒนาบุคลากร ยกระดับบทบาทของกรมศุลกากรบนเวทีระดับภูมิภาคเอเชียแปซิฟิก ตลอดจนกระชับความสัมพันธ์และความร่วมมือกับองค์การศุลกากรโลก ในด้านการพัฒนาขีดสมรรถนะของบุคลากรให้เป็นไปอย่างมีประสิทธิภาพและสอดคล้องกับมาตรฐานสากลมากยิ่งขึ้น
โดยที่ประชุม WCO Asia Pacific Regional Heads of Customs Administrations Conference ครั้งที่ 23 ระหว่างวันที่ 18-19 พฤษภาคม 2565 ณ เมืองบาหลี สาธารณรัฐอินโดนีเซีย ได้มีมติรับรองการจัดตั้งสถาบันวิทยาการศุลกากรเป็นศูนย์ฝึกอบรมระดับภูมิภาคขององค์การศุลกากรโลกอย่างเป็นทางการแล้วซึ่งถือเป็นศูนย์ฝึกอบรมระดับภูมิภาคขององค์การศุลกากรโลกลำดับที่ 9 ในภูมิภาคเอเชียแปซิฟิก
น.ส.ทิพานัน กล่าวอีกว่า ศูนย์ฝึกอบรมดังกล่าว มีจำนวน 4 ชั้น มีพื้นที่ประมาณ 5,000 ตารางเมตรสามารถรองรับผู้เข้าอบรมได้ประมาณ 500 คนรวมถึงมีอาคารพักอาศัยสำหรับผู้เข้าอบรมตลอดจนมีระบบสาธารณูปโภคพื้นฐานที่มีความพร้อมรองรับการจัดกิจกรรมหรือโครงการฝึกอบรมสำหรับบุคลากรจากหน่วยงานศุลกากรในภูมิภาคเอเชียแปซิฟิก
นอกจากนี้ กรมศุลกากรได้รับการทาบทามจากผู้แทนองค์การศุลกากรโลกในการเป็นเจ้าภาพ Meeting of Heads of the WCO Asia / Pacific Regional Training Centers ซึ่งเป็นการประชุมร่วมกันระหว่างผู้แทนศูนย์ฝึกอบรมระดับภูมิภาคฯ ในเดือนพฤศจิกายน 2565 ทั้งหมดนี้ การดำเนินกิจกรรมต่าง ๆ ในฐานะศูนย์ฝึกอบรมระดับภูมิภาคฯ จะสามารถเริ่มต้นได้เมื่อเสร็จสิ้นการลงนามบันทึกความเข้าใจฯ อย่างเป็นทางการ
วันพฤหัสบดีที่ 22 กันยายน 2565
ต่างประเทศชื่นชม ‘รมช.มนัญญา’ ขับเคลื่อนนโยบายแบน 3 สาร ยกไทยเป็นประเทศดินดีสมบูรณ์ ‘หญ้าก็ยังหวาน’
ต่างประเทศชื่นชม ‘รมช.มนัญญา’ ขับเคลื่อนนโยบายแบน 3 สาร ยกไทยเป็นประเทศดินดีสมบูรณ์ ‘หญ้าก็ยังหวาน’ พร้อมนำทีม อสค. เยี่ยมชมกระบวนการผลิตเครื่องจักรท้ายไลน์อุตสาหกรรมบรรจุภัณฑ์ ปลอดเชื้อสำหรับเครื่องดื่ม
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เยี่ยมชมดูงานบริษัท Mariani Srl. เพื่อศึกษากระบวนการผลิตบรรจุภัณฑ์ปลอดเชื้อสำหรับเครื่องดื่ม ณ เมืองวินเซนซา สาธารณัฐอิตาลี พร้อมด้วยนายสมพร ศรีเมือง ผู้อำนวยการองค์การส่งเสริมกิจการโคนมแห่งประเทศไทย (อ.ส.ค.) และคณะ โดยมี นางศุภจิต ศรีอริยวัฒน์ ที่ปรึกษา (ฝ่ายเกษตร) สำนักงานที่ปรึกษาการเกษตรต่างประเทศ ประจำกรุงโรม (สปษ.โรม) ร่วมศึกษาดูงานในครั้งนี้ด้วย โอกาสนี้ Mr. Roberto Ciambetti ประธานสภาแคว้นเวเนโต ได้กล่าวชื่นชม รมช.มนัญญา ในการแบน 3 สาร อย่าจริงจังและเข้มงวด ซึ่งจะส่งผลให้สภาพดินของประเทศไทยในอนาคตมีความสมบูรณ์ จนอาจเรียกว่า หญ้าก็ยังหวานได้
โอกาสนี้ บริษัท Mariani Srl. ได้เชิญ Mr. Erik Umberto Pretto รองวุฒิสภาอิตาลี (Camera dei Deputati) Mr. Roberto Ciambetti ประธานสภาแคว้นเวเนโต (Presidente del Consiglio Regionale Veneto) Mr.Giacomo Possamai สมาชิกสภาภูมิภาคเวเนโต (Consigliere Regionale Veneto) Ms. Valentina Maculan นายกเทศมนตรีเมืองแคร์เร (Sindaco Carrè) และ Mr. Roberto Mariani ผู้ช่วยนายกสภาอุตสาหกรรมการผลิตเมืองแคร์เร (Ass. Con delega alle attività productive Carrè) ร่วมต้อนรับคณะ และประชุมหารือแลกเปลี่ยนความคิดเห็นการพัฒนาอุตสาหกรรมการผลิต โดยใช้นวัตกรรมเพิ่มผลการผลิต ทดแทนการใช้สารเคมี อนุรักษ์สิ่งแวดล้อม เพื่อความเป็นอยู่ที่ดีของผู้บริโภค ซึ่งอิตาลีให้ความสำคัญกับการพัฒนาเทคโนโลยีและนวัตกรรมเพื่อการผลิตที่ยั่งยืน โดยบริษัท Marinani อิตาลี และ บริษัท เอส ไอ จี คอมบิบล็อค ประเทศไทย ได้ร่วมผลิตบรรจุภัณฑ์กล่องกระดาษปลอดเชื้อสำหรับอุตสาหกรรมเครื่องดื่ม ที่มีคุณภาพสูงซึ่งจะช่วยเก็บและยืดอายุอาหารสดได้เป็นเวลานาน
วันอังคารที่ 1 พฤศจิกายน 2565
ไอแบงก์ ปล่อยแคมเปญ “ไอแบงก์ ยืนหนึ่ง” ครอบคลุมสินเชื่อบ้าน
ไอแบงก์ออกแคมเปญยืนหนึ่ง สินเชื่อที่ครบเครื่องเรื่องที่อยู่อาศัย ไม่ว่าจะซื้อ ซ่อม สร้าง รีไฟแนนซ์ หรือ เปลี่ยนบ้านเป็นเงิน คิดอัตรากำไรต่ำพิเศษ เริ่มต้น 1.99% ต่อปี ให้วงเงินสูงสุด 20 ล้านบาท ผ่อนได้นานสูงสุด 35 ปี
ธนาคารอิสลามแห่งประเทศไทย (ไอแบงก์) ออกแคมเปญ ยืนหนึ่ง สินเชื่อที่ครบเครื่องเรื่องที่อยู่อาศัย ไม่ว่าจะซื้อ ซ่อม สร้าง รีไฟแนนซ์ หรือ เปลี่ยนบ้านเป็นเงิน คิดอัตรากำไรต่ำพิเศษ เริ่มต้น 1.99% ต่อปี ให้วงเงินสูงสุด 20 ล้านบาท ผ่อนได้นานสูงสุด 35 ปี พร้อมฟรีค่าประเมินและค่านิติกรรมสัญญา
ไอแบงก์ ออกแคมเปญ ยืนหนึ่ง นี้ เพื่อสานฝันให้คนอยากมีบ้าน หรือสำหรับผู้ที่ต้องการเปลี่ยนบ้านมาเป็นเงินมาเสริมสภาพคล่องในชีวิตประจำวัน หรือรีไฟแนนซ์สินเชื่อที่อยู่อาศัย บัตรเครดิต และสินเชื่อบุคคลจากสถาบันการเงินอื่นมายังไอแบงก์ โดยมีโครงการสินเชื่อที่เข้าร่วมแคมเปญดังนี้
ชื่อโครงการ วงเงินสูงสุด ระยะเวลาผ่อนชำระ
โครงการสินเชื่อรีไฟแนนซ์ที่อยู่อาศัย 20 ล้านบาท 35 ปี
โครงการสินเชื่อเพื่อที่อยู่อาศัย 20 ล้านบาท 35 ปี
โครงการสินเชื่อ Pre-Post Finance 20 ล้านบาท 35 ปี
โครงการสินเชื่อเพื่อซื้อบ้าน Developer 20 ล้านบาท 35 ปี
โครงการสินเชื่อบ้านชายแดนใต้ 5 ล้านบาท 35 ปี
โครงการสินเชื่อบ้านแลกเงิน 5 ล้านบาท 20 ปี
โครงการสินเชื่อ Top Up 3 ล้านบาท 20 ปี
ซึ่งทุกโครงการสินเชื่อคิดอัตรากำไรต่ำพิเศษ เริ่มต้น 1.99% ต่อปี (SPRL – 5.41% ปัจจุบัน SPRL = 7.4% ต่อปี) นาน 6 เดือน พร้อมฟรีค่าประเมินหลักประกันเต็มจำนวน (โดยให้ลูกค้าสำรองจ่ายก่อนและขอชดเชยหลังจากที่มีการเบิกใช้ กรณีโครงการ Pre-Post Finance ลูกค้าไม่ต้องสำรองจ่ายเนื่องจากธนาคารเป็นผู้สนับสนุนการประเมินแล้ว) และฟรีค่าธรรมเนียมนิติกรรมสัญญาอีกด้วย
พิเศษ ลูกค้ามุสลิมทั่วประเทศที่ยื่นขอสินเชื่อกับแคมเปญนี้ ตั้งแต่วันนี้ ถึง 15 ธันวาคม 2565 และเบิกใช้สินเชื่อภายในวันที่ 28 กุมภาพันธ์ 2566 รับของรางวัล "ไอแบงก์ กู๊ด กิ๊ฟเซ็ท" (เซ็ทละหมาดสำหรับพกพาเวลาเดินทาง) โดยมีประเภทและวงเงินสินเชื่อที่เบิกใช้ดังนี้
- สินเชื่อที่อยู่อาศัย วงเงินตั้งแต่ 1,000,000 บาทขึ้นไป
- สินเชื่ออเนกประสงค์ (มีหลักประกัน) วงเงินตั้งแต่ 300,000 บาทขึ้นไป
- สินเชื่ออเนกประสงค์ (ไม่มีหลักประกัน) สำหรับ MOU ลูกค้ามุสลิมที่เป็นหน่วยงานทั่วไป วงเงินตั้งแต่ 200,000 บาทขึ้นไป สำหรับ MOU หน่วยงานโรงเรียนสอนศาสนาอิสลาม วงเงินตั้งแต่ 50,000 บาทขึ้นไป
ผู้สนใจสามารถติดต่อขอใช้บริการได้ที่ ไอแบงก์ ทุกสาขาใกล้บ้านท่าน ตั้งแต่วันที่ 1 พฤศจิกายน 2565 ถึง 28 กุมภาพันธ์ 2566 สอบถามข้อมูลเพิ่มเติมได้ที่ iBank Call Center 1302 หรือ แชททาง Messenger : Islamic Bank of Thailand - ibank (@ibank.th) และ Line : iBank 4 all (@ibank)
วันพุธที่ 5 ตุลาคม 2565
อว. จัดพิธีแสดงมุทิตาจิต แด่ผู้เกษียณอายุราชการ ประจำปี 2565
อว. จัดพิธีแสดงมุทิตาจิต แด่ผู้เกษียณอายุราชการ ประจำปี 2565
30 กันยายน 2565 : ศาสตราจารย์พิเศษ ดร. เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) เป็นประธานใน "พิธีแสดงมุทิตาจิต แด่ผู้เกษียณอายุราชการ ประจำปี 2565" เพื่อแสดงมุทิตาจิต อันเป็นจิตแห่งความชื่นชม ยกย่องเกียรติคุณแก่ผู้ครบวาระเกษียณอายุ อีกทั้งเป็นการแสดงความขอบคุณที่ทุกท่านได้ใช้ความรู้ความสามารถปฏิบัติหน้าที่ให้แก่กระทรวงฯ จนประสบความสำเร็จมาเป็นระยะเวลาอันยาวนาน ณ ห้องประชุมภูมิบดินทร์ ชั้น 6 อาคารสถานศึกษาเคมีปฏิบัติ กรมวิทยาศาสตร์บริการ โดยผู้เกษียณอายุราชการของกระทรวงการอุดมศึกษา วิทยาศาสตร์ วิจัยและนวัตกรรม ประจำปี พ.ศ. 2565 มีจำนวนทั้งสิ้น 85 คน ในการนี้ ศาสตราจารย์ ดร.นพ.สิริฤกษ์ ทรงศิวิไล ปลัดกระทรวงฯ ศาสตราจารย์ ดร.ศุภชัย ปทุมนากุล รองปลัดกระทรวงฯ นางสาวสุณีย์ เลิศเพียรธรรม หัวหน้าผู้ตรวจราชการกระทรวงฯ นายวันนี นนท์ศิริ ผู้ช่วยปลัดกระทรวงฯ และผู้บริหารกระทรวง อว. เข้าร่วมในพิธีดังกล่าว
รมว.อว. กล่าวว่า การเป็นข้าราชการถือเป็นวิชาชีพที่ดีมากอย่างหนึ่ง ซึ่งทำคุณประโยชน์อย่างมาก การเกษียณอายุราชการในวันนี้ก็เป็นเรื่องที่ดี กระทรวง อว. เป็นสถาบันที่มีความเชื่อมโยงใกล้ชิดของคนที่ยังอยู่กับคนที่จากไป และคนที่กำลังจะเข้ามา สำหรับการเกษียณอายุราชการ ให้คิดว่าเป็นจุดเริ่มต้นของชีวิต อาจจะมีความสุขมากกว่าหรือน้อยกว่าตอนก่อนเกษียณต้องรอดูต่อไป
ด้าน ปลัด อว. กล่าวว่า ในปีนี้ มีข้าราชการ พนักงานและเจ้าหน้าที่ของหน่วยงานในสังกัดกระทรวงการอุดมศึกษา วิทยาศาสตร์ วิจัยและนวัตกรรม ที่เกษียณอายุ รวมจำนวน 12 หน่วยงาน ประกอบด้วย
1. สำนักงานปลัดกระทรวงการอุดมศึกษา วิทยาศาสตร์ วิจัยและนวัตกรรม
2. กรมวิทยาศาสตร์บริการ
3. สำนักงานปรมาณูเพื่อสันติ
4. สำนักงานการวิจัยแห่งชาติ
5. สถาบันวิจัยวิทยาศาสตร์และเทคโนโลยีแห่งประเทศไทย
6. องค์การพิพิธภัณฑ์วิทยาศาสตร์แห่งชาติ
7. สำนักงานคณะกรรมการส่งเสริมวิทยาศาสตร์ วิจัยและนวัตกรรม
8. สำนักงานพัฒนาวิทยาศาสตร์และเทคโนโลยีแห่งชาติ
9. สถาบันมาตรวิทยาแห่งชาติ
10. สำนักงานพัฒนาเทคโนโลยีอวกาศและภูมิสารสนเทศ (องค์การมหาชน)
11. สถาบันเทคโนโลยีนิวเคลียร์แห่งชาติ (องค์การมหาชน)
12. สถาบันสารสนเทศทรัพยากรน้ำ (องค์การมหาชน)
โดยในวันนี้ มีผู้เกษียณอายุเข้าร่วมพิธีแสดงมุทิตาจิต รวมจำนวนทั้งสิ้น 27 ราย
วันพุธที่ 28 กันยายน 2565
สถาบันการบินพลเรือน รับสมัครสอบคัดเลือกเข้าศึกษาหลักสูตรวิชาภาคพื้น ระดับปริญญาโท ระดับปริญญาตรี ระดับอนุปริญญา และหลักสูตรระดับประกาศนียบัตรวิชาชีพ ประจำปีการศึกษา 2566
...
สถาบันการบินพลเรือน กระทรวงคมนาคม กำหนดเปิดรับสมัครบุคคลเข้าศึกษาในระดับปริญญาโท ระดับปริญญาตรี ระดับอนุปริญญา และระดับประกาศนียบัตรวิชาชีพ ประจำปีการศึกษา 2566 โดยมีรายละเอียดดังนี้
1. รอบ Early Recruitment (ตั้งแต่วันที่ 1 ตุลาคม 2565 - 18 พฤศจิกายน 2565)
2. รอบ Portfolio (ตั้งแต่วันที่ 10 ธันวาคม 2565 - 13 มกราคม 2566)
3. รอบโควตา Quota (ตั้งแต่วันที่ 1 กรกฎาคม 2566 - 3 มีนาคม 2566)
4. รอบรับตรง (ตั้งแต่วันที่ 15 มีนาคม 2566 - 28 เมษายน 2566)
หลักสูตรระดับประกาศนียบัตรวิชาชีพ (เตรียมวิศวกรรมการบิน)
1. รอบ Quota (เตรียมวิศวกรรมการบิน) (ตั้งแต่วันที่ 11 ตุลาคม 2565 - 1 ธันวาคม 2565)
2. รอบรับตรง (เตรียมวิศวกรรมการบิน) (ตั้งแต่วันที่ 14 ธันวาคม 2565 - 8 มีนาคม 2566)
สำหรับผู้ที่สนใจ สามารถติดตามรายละเอียดและสมัครได้ผ่านทางระบบออนไลน์ที่เว็บไซต์ www.catc.or.th หรือสมัครได้ด้วยตนเองที่อาคารศูนย์พัฒนาบุคลากรด้านการบิน ชั้น G แผนกทะเบียนและวัดผล ติดต่อสอบถามรายละเอียดเพิ่มเติมได้ที่ แผนกสื่อสารองค์กร โทร. 0 2272 5741-4 ต่อ 3620 3621 2210 2220 หรือ Inbox Facebook: catcthailand
วันจันทร์ที่ 5 กันยายน 2565
รัฐมนตรี อว. ปาฐกถาพิเศษในหัวข้อ “ชีวิตคือโอกาส” เพิ่มพูนความรู้และประสบการณ์ ภายใต้สถานการณ์ที่มีการเปลี่ยนแปลง
รัฐมนตรี อว. ปาฐกถาพิเศษในหัวข้อ “ชีวิตคือโอกาส” เพิ่มพูนความรู้และประสบการณ์ ภายใต้สถานการณ์ที่มีการเปลี่ยนแปลง
เมื่อวันที่ 22 กรกฎาคม 2565 ศ.(พิเศษ) ดร.เอนก เหล่าธรรมทรรศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม(รมว.อว.) ได้รับเกียรติกล่าวปาฐกถาพิเศษในหัวข้อ “ชีวิตคือโอกาส” ณ ห้องโถงชั้น 6 อาคารสถาบันสารสนเทศทรัพยากรน้ำ (สสน.) โดยมี ดร.สุทัศน์ วีสกุล ผู้อำนวยการสถาบันสารสนเทศทรัพยากรน้ำ พร้อมคณะผู้บริหารและเจ้าหน้าที่ร่วมเข้าฟังเพื่อเป็นการเพิ่มพูนความรู้และประสบการณ์ ในเรื่องการคิดเชิงบวก การสร้างโอกาส การรู้เท่าทันการใช้ชีวิต นำไปสู่การพัฒนาตนเอง หน่วยงาน และประเทศชาติ ภายใต้สถานการณ์ที่มีการเปลี่ยนแปลงอยู่ตลอดเวลา
..
รมว.อว. ได้กล่าวปาฐกถา ใจความโดยสังเขปว่า ชีวิต การงาน เหตุการณ์ คือโอกาส ความเคยชินจากวัฒนธรรมองค์กร ครอบครัว และประเทศ ส่งผลให้เรามองเรื่องใดเรื่องหนึ่งเป็นปัญหา การคิดที่ดีที่สุดคือการคิดที่ปราศจากอารมณ์ ไร้การปรุงแต่ง เมื่อไรที่เราคิดเรื่องใดก็ตามแล้วรู้สึกเสียกำลังใจ ต้องรีบเปลี่ยนวิธีคิด เปลี่ยนปัญหานั้นเป็นโอกาส เพราะชีวิตคือการสะสมความสำเร็จ เก็บเอาความผิดพลาดมาเป็นบทเรียนเพื่อพัฒนาและก้าวต่อไป ต้องคิดเสมอว่าอย่าปล่อยให้ชีวิตผ่านไปอย่างไร้ความหมาย มุ่งหวังให้ตนเองมีชีวิตที่ยืนยาว สุขภาพดี และมีความสุข โดยถือหลักว่าเราอยู่บนความเป็นความตาย อย่าใช้ชีวิตอย่างประมาท เพราะทุกชีวิตมีข้อจำกัด ไม่มีใครจะมีชีวิตอยู่ตลอดไป รมว.อว.ได้นำหลักการเปลี่ยนปัญหาเป็นโอกาสมาเป็นแนวทางในการบริหารกระทรวง อว. เปลี่ยนวิกฤตที่เกิดจากการแพร่ระบาดของโรค COVID-19 เป็นโอกาสในการพัฒนาองค์กรและประเทศชาติ ประชาชนไทยหลายคนรู้จัก กระทรวง อว. ผ่านการร่วมเป็นส่วนหนึ่งในการช่วยเหลือประชาชน โดย กระทรวง อว. ผันกระทรวงให้เป็นกระทรวงแห่งการจ้างงานผ่านโครงการ U2T มหาวิทยาลัยสู่ตำบล สร้างงาน สร้างรายได้ให้ชุมชน เกิดการจ้างงานกว่า 70,000 รายต่อปี เกิดโรงพยาบาลสนามช่วยเหลือประชาชนไทย ให้สามารถรอดพ้นวิกฤตไปด้วยกัน พร้อมกันนั้นเหตุการณ์นี้ยังแสดงให้เห็นศักยภาพและความสามัคคีของประชาชนไทย ที่มีการร่วมกันพัฒนานวัตกรรมต่าง ๆ เพื่อป้องกันและแก้ไขโรคแพร่ระบาดนี้ ทั้งห้องความดันลบ วัคซีน และเทคโนโลยีอื่น ๆ ซึ่งเป็นที่ต้องการอย่างมากในช่วงเวลาที่ผ่านมา ถือเป็นการยกระดับการจัดการด้านชีวภาพอย่างเป็นรูปธรรม ทั้งนี้ยังกล่าวเสริมอีกว่า กำลังใจคือสิ่งที่สำคัญที่สุด อย่าย่อท้อกับปัญหาและอุปสรรค เพราะความสำเร็จไม่ได้มีให้กับผู้ที่ท้อแท้
วันพุธที่ 21 กันยายน 2565
แก้หนี้ครัวเรือนคืบหน้า! รัฐเร่งลดภาระหนี้ ปชช. เดินหน้าแก้ปัญหาอย่างเป็นรูปธรรม ครอบคลุมทุกกลุ่ม
.....
อัปเดตความคืบหน้าการแก้ปัญหาหนี้สินครัวเรือน หลังรัฐบาลประกาศให้ปี 2565 เป็น “ปีแห่งการแก้หนี้ครัวเรือน” โดยล่าสุด (19 ก.ย. 65) ได้มีการประชุมคณะกรรมการกำกับการแก้ไขหนี้สินของประชาชนรายย่อย ครั้งที่ 3/2565 เพื่อติดตามความคืบหน้าการแก้ไขหนี้สินให้กับประชาชน ดังนี้
.
-หนี้กองทุนเงินให้กู้ยืมเพื่อการศึกษา (กยศ.) : มีผู้ยื่นขอปรับโครงสร้างหนี้แล้วกว่า 3.4 แสนราย/ กยศ. อยู่ระหว่างทำระบบปรับโครงสร้างหนี้ออนไลน์/ สภาผู้แทนราษฎรมีมติเห็นชอบ พ.ร.บ. กยศ. ฉบับใหม่ ซึ่งจะช่วยบรรเทาภาระของผู้กู้ - ผู้ค้ำประกัน โดยให้เว้นการเก็บดอกเบี้ยและคิดค่าปรับผิดนัดชำระ
.
-หนี้ข้าราชการ โดยเฉพาะครู - ตำรวจ : มีการแก้ไขหนี้สินสำเร็จแล้ว 64% ขณะที่ร่างกฎกระทรวงการบริหารจัดการและกำกับดูแลทางการเงินสหกรณ์ออมทรัพย์และสหกรณ์เครดิตยูเนียน อยู่ระหว่างการเสนอในที่ประชุม ครม.
.
-หนี้บัตรเครดิต : จากข้อมูล ณ วันที่ 31 ก.ค. 65 มีลูกหนี้บัตรเครดิต - สินเชื่อส่วนบุคคล 87,247 ราย ที่ได้ลดดอกเบี้ยผ่านคลินิกแก้หนี้/ ธ.ออมสิน ออกโครงการ “บ้านดี หนี้เบา” รวมหนี้บ้านและหนี้รายย่อยอื่น โดยใช้บ้านเป็นหลักประกัน/ ธ.อิสลาม ออกสินเชื่อเพื่อปิดบัญชีบัตรเครดิตสูงสุด 5 ล้านบาท
.
-มหกรรมไกล่เกลี่ยหนี้ครัวเรือน (78 ครั้ง) : สามารถไกล่เกลี่ยหนี้สำเร็จ 72,331 ราย คิดเป็น 95.6% ของผู้ขอไกล่เกลี่ย และมีการไกล่เกลี่ยจากศูนย์ไกล่เกลี่ยข้อพิพาทอีก 20,200 ราย รวมทั้งสิ้น 92,531 ราย
.
-การทบทวนโครงสร้างอัตราดอกเบี้ย - มาตรการคุ้มครองลูกหนี้ : ธนาคารแห่งประเทศไทยอยู่ระหว่างศึกษาแนวทางและกลไกสนับสนุนการคิดอัตราดอกเบี้ยที่สะท้อนความเสี่ยงของลูกหนี้ที่แท้จริง เพื่อลดการกู้เงินนอกระบบ
.
อ่านเพิ่มเติม คลิก https://www.thaigov.go.th/news/contents/details/59438
#ไทยคู่ฟ้า #ร่วมต้านโควิด19
-------------------
วันอังคารที่ 6 กันยายน 2565
อนุมัติ 912 ล้านบาท ดำเนินโครงการเพิ่มประสิทธิภาพการบริหารจัดการน้ำในช่วงฤดูฝน 2565 และการกักเก็บน้ำเพื่อฤดูแล้ง ปี 2565/66 เพิ่มเติม จำนวน 576 โครงการ
อนุมัติ 912 ล้านบาท ดำเนินโครงการเพิ่มประสิทธิภาพการบริหารจัดการน้ำในช่วงฤดูฝน 2565 และการกักเก็บน้ำเพื่อฤดูแล้ง ปี 2565/66 เพิ่มเติม จำนวน 576 โครงการ พื้นที่ได้รับประโยชน์กว่า 3,542 ไร่
วันที่ 6 กันยายน 2565 นายอนุชา บูรพชัยศรีรองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรีอนุมัติงบกลาง กรอบวงเงิน 911.7120 ล้านบาทเพื่อเป็นค่าใช้จ่ายในการดำเนินโครงการเพิ่มประสิทธิภาพการบริหารจัดการทรัพยากรน้ำในช่วงฤดูฝน ปี 2565 และการกักเก็บน้ำเพื่อฤดูแล้ง ปี 2565/66 เพิ่มเติม จำนวน 576 โครงการ โดยจะเป็นการดำเนินการภายใต้ 3 กระทรวง 7 หน่วยงาน ดังนี้
กระทรวงเกษตรและสหกรณ์ โดยกรมชลประทาน จำนวน 4 โครงการ วงเงิน 192.0700 ล้านบาท
กระทรวงทรัพยากรธรรมชาติและสิ่งแวดล้อม จำนวน 519 โครงการ วงเงินรวม 619.7137 ล้านบาท โดยกรมทรัพยากรน้ำบาดาล จำนวน 496 โครงการ วงเงิน 376.4279 ล้านบาท และกรมทรัพยากรน้ำ จำนวน 23 โครงการ วงเงิน 243.2858 ล้านบาท
กระทรวงมหาดไทย จำนวนทั้งสิ้น 53 โครงการ วงเงินรวม 99.9283 ล้านบาท ประกอบด้วย จังหวัด จำนวน 1 โครงการ วงเงิน 4.5790 ล้านบาท องค์การบริหารส่วนจังหวัด จำนวน 40 โครงการ วงเงิน 62.1180 ล้านบาทองค์การบริหารส่วนตำบล จำนวน 11 โครงการ วงเงิน 31.6313 ล้านบาท และเทศบาลตำบล จำนวน 1 โครงการ วงเงิน 1.6000 ล้านบาท
รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี กล่าวเพิ่มเติมว่าเมื่อโครงการต่างๆ ดำเนินการแล้วเสร็จนั้น จะมี พื้นที่ได้รับประโยชน์กว่า 3,542 ไร่ ประชาชนได้รับประโยชน์ประมาณ 542ครัวเรือน ปริมาณน้ำเพิ่มขึ้นประมาณ 3.32 ล้านลูกบาศก์เมตร สามารถกำจัดผักตบ/วัชพืชน้ำได้ถึง 97,988 ตัน รวมถึงจะมีการซ่อมแซม/ปรับปรุงอาคารชลศาสตร์ให้ใช้งานได้ตามวัตถุประสงค์อีก 9 แห่งด้วย
วันจันทร์ที่ 19 กันยายน 2565
พม. ดึง อ.ยิ่งศักดิ์ สร้างสรรค์อาหารพื้นถิ่น จ.พิษณุโลก ยกระดับของฝากประจำจังหวัด
พม. ดึง อ.ยิ่งศักดิ์ สร้างสรรค์อาหารพื้นถิ่น จ.พิษณุโลก ยกระดับของฝากประจำจังหวัด
วันที่ 18 ก.ย. 65เวลา 14.00 น.นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานเปิดกิจกรรมการถ่ายทอดเมนูพร้อมองค์ความรู้หลักวิทยาศาสตร์ ให้กับผู้ประกอบการในชุมชน โครงการวิจัยเรื่อง "การยกระดับอาหารพื้นถิ่นจังหวัดพิษณุโลกไปสู่อาหารสุขภาพเพื่อการบำบัดและเชื่อมโยงการท่องเที่ยว" ประจําปีงบประมาณ 2565 โดยมีผู้ประกอบการ จำนวน 30 คน เข้าร่วมกิจกรรม พร้อมด้วยคณะผู้บริหารกระทรวง พม. ณ ห้องปฏิบัติการอาหาร หอสมุดเทศบาลนครพิษณุโลก อำเภอเมือง จังหวัดพิษณุโลก อีกทั้งผู้ประกอบการ จำนวน 30 คน เข้าร่วมกิจกรรมผ่านระบบออนไลน์
นายจุติกล่าวว่า กิจกรรมการถ่ายทอดเมนูพร้อมองค์ความรู้หลักวิทยาศาสตร์ ให้กับผู้ประกอบการในชุมชน โครงการวิจัยเรื่อง "การยกระดับอาหารพื้นถิ่นจังหวัดพิษณุโลกไปสู่อาหารสุขภาพเพื่อการบำบัดและเชื่อมโยงการท่องเที่ยว" ประจําปีงบประมาณ 2565 ได้รับการสนับสนุนโดยสำนักงานการวิจัยแห่งชาติ คณะผู้วิจัยของมหาวิทยาลัยนเรศวร นำโดย ผู้ช่วยศาสตราจารย์ ดร.วรเดช ณ กรม ร่วมกับ อาจารย์ยิ่งศักดิ์ จงเลิศเจษฎาวงศ์ เชฟและอาจารย์สอนทำอาหารชื่อดัง และเชฟท้องถิ่น ร่วมกันพัฒนาอาหารพื้นถิ่นจังหวัดพิษณุโลกสู่อาหารที่ดีต่อสุขภาพ ทันสมัย ตอบโจทย์ผู้บริโภคและนักท่องเที่ยว สามารถสร้างรายได้ให้กับประชาชนในพื้นที่อย่างมั่นคง
นายจุติกล่าวต่อไปว่า เมนูอาหารพื้นถิ่นของจังหวัดพิษณุโลกที่ประสบความสำเร็จในการพัฒนาและเป็นของฝากประจำจังหวัด คือ ห่อหมกปลา ปลาเห็ด และตาล โดยปรับปรุงสูตรให้ดีต่อสุขภาพคือ ลดปริมาณโซเดียมลง 50% ลดปริมาณน้ำตาลลง 40% และเพิ่มคุณค่าทางโภชนาการ ซึ่งห่อหมกปลาได้รับการพัฒนาทั้งสูตรและกรรมวิธีให้เป็นของฝากที่อาจารย์ยิ่งศักดิ์ ตั้งชื่อว่า "ห่อหมกปลาฟาด"ในรูปแบบไส้กรอกห่อหมก ซูซิใบยอ ลูกชิ้นห่อหมก และเบอร์เกอร์ห่อหมก ส่วนขนมตาล ซึ่งเป็นของหวาน ได้ถูกเปลี่ยนรูปร่างให้อยู่ในรูปลักษณ์และรสสัมผัสของบัตเตอร์เค้ก แต่คงรสชาติเอกลักษณ์พื้นถิ่นไว้
นายจุติกล่าวเพิ่มเติมว่า สำหรับผู้ประกอบการทั้ง 60 คนที่เข้าร่วมกิจกรรมครั้งนี้ จะได้รับการถ่ายทอดกรรมวิธีและความรู้ทางวิชาการจากทีมวิทยากรผู้เชี่ยวชาญและมีชื่อเสียง โดยเฉพาะอาจารย์ยิ่งศักดิ์ซึ่งผู้ประกอบการทุกคนจะเป็นผู้นำกลุ่มแรกของจังหวัดพิษณุโลกในการช่วยกันต่อยอดเมนูอาหารเหล่านี้ เพราะสูตรอาหารที่ได้รับการถ่ายทอด จะมีความสร้างสรรค์ในการนำไปปรับปรุงหรือต่อยอดให้มีความโดดเด่น สามารถยกระดับเป็นผลิตภัณฑ์ของฝากใหม่ๆ ประจำจังหวัดพิษณุโลกต่อไป
วันพุธที่ 31 สิงหาคม 2565
เปิดสถิติ! หลังรัฐใช้นโยบาย “สิทธิบัตรทองรักษามะเร็งทุกที่” มีผู้ป่วยเข้ารับบริการกว่า 6 แสนครั้ง
.....
นับตั้งแต่รัฐบาลขับเคลื่อนนโยบายผู้ป่วยโรคมะเร็ง (สิทธิบัตรทอง) สามารถใช้สิทธิรักษาในสถานพยาบาลของรัฐทุกที่ได้นั้น สปสช. รายงานว่าตั้งแต่วันที่ 1 ต.ค. 64 - 30 มิ.ย. 65 มีผู้ป่วยโรคมะเร็งเข้ารับบริการจำนวน 603,060 ครั้ง จากเป้าหมายที่ได้รับจัดสรร 339,371 ครั้ง
.
ทั้งนี้ เมื่อผู้ป่วยได้รับการวินิจฉัยว่า “เป็นมะเร็ง” จะมีการพูดคุยกันระหว่างเจ้าหน้าที่และผู้ป่วย เพื่อตัดสินใจเลือกหน่วยบริการที่จะไปรักษา นอกจากนี้การดูแลผู้ป่วยไม่ได้จำกัดอยู่แค่ในโรงพยาบาล แต่ยังให้บริการด้านอื่น ๆ เช่น
.
• บริการระบบสาธารณสุขทางไกล (Telehealth)
• บริการปรึกษาเภสัชกรทางไกล (Tele pharmacy)
• การให้ยาเคมีบำบัดที่บ้าน (Home Chemotherapy) สำหรับผู้ป่วยที่มีอาการตามเกณฑ์ที่กำหนดและขึ้นอยู่กับดุลยพินิจของแพทย์
.
จากสถิติจำนวนผู้ป่วยโรคมะเร็งข้างต้น ชี้ให้เห็นว่าผู้ป่วยสามารถเข้ารับการรักษาได้มากและเร็วขึ้น จากนี้ต่อไป รัฐบาลยังคงเดินหน้าดูแลคุณภาพชีวิตของผู้ป่วยอย่างเต็มที่ ไม่เฉพาะกับโรคมะเร็งเท่านั้น แต่ยังรวมถึงโรคเรื้อรังและร้ายแรงอื่น ๆ
.
อ่านเพิ่มเติม คลิกhttps://www.thaigov.go.th/news/contents/details/58647
#ไทยคู่ฟ้า#ร่วมต้านโควิด19
-------------------